Document ID: 32003R0999

Neuvoston asetus (EY) N:o 999/2003,
annettu 2 päivänä kesäkuuta 2003,
Unkarista peräisin olevien tiettyjen jalostettujen maataloustuotteiden tuontia ja Unkariin suuntautuvaa tiettyjen jalostettujen maataloustuotteiden vientiä koskevista yksipuolisista siirtymätoimenpiteistä
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 133 artiklan 2 ja 4 kohdan,
ottaa huomioon komission ehdotuksen,
sekä katsoo seuraavaa:
(1) Euroopan yhteisöjen ja niiden jäsenvaltioiden sekä Unkarin tasavallan välisestä assosiaatiosta tehdyn Eurooppa-sopimuksen, jäljempänä "Eurooppa-sopimus", joka on hyväksytty 13 päivänä joulukuuta 1993 tehdyllä neuvoston ja komission päätöksellä 93/742/Euratom, EHTY, EY(1), pöytäkirjassa N:o 3 määrätään tariffimyönnytyksistä Unkarista peräisin oleville jalostetuille maataloustuotteille. Pöytäkirjaa N:o 3 on muutettu Eurooppa-sopimuksen kauppaa koskevien määräysten mukauttamisesta tehdyllä pöytäkirjalla(2). Sitä on parannettu EY-Unkari-assosiaationeuvoston päätöksellä N:o 2/2002 (2002/528/EY)(3).
(2) Hiljattain on tehty kauppasopimus, jolla muutetaan mukauttamispöytäkirjaa. Sopimuksen tarkoituksena on edistää taloudellista lähentymistä Euroopan unioniin liittymisen valmistelemiseksi, ja sen on määrä tulla voimaan viimeistään 1 päivänä heinäkuuta 2003. Yhteisön osalta tässä sopimuksessa määrätään myönnytyksistä, jotka käytännössä merkitsevät tiettyjen jalostettujen maataloustuotteiden kaupan vapauttamisen saattamista päätökseen sekä muiden jalostettujen maataloustuotteiden tullittomia kiintiöitä. Näiden kiintiöiden ulkopuoliseen tuontiin sovelletaan voimassa olevia säännöksiä.
(3) Mukauttamispöytäkirjan muuttamista koskevan päätöksen hyväksymismenettelyä ei saada ajoissa päätökseen siten, että mukauttamispöytäkirja voisi tulla voimaan 1 päivänä heinäkuuta 2003. Tämän vuoksi on tarpeen säätää Unkarille annettujen yksipuolisten myönnytysten jatkamisesta 1 päivästä heinäkuuta 2003.
(4) Tiettyjen tavaroiden tuonnin olisi oltava tullitonta. Eräiden muiden tavaroiden osalta olisi avattava tariffikiintiöt; näitä kiintiöitä olisi alennettava suhteutettuina tiettyjen Unkarista peräisin olevien jalostettujen maataloustuotteiden Euroopan yhteisöön suuntautuvaan tuontiin sovellettavien tariffikiintiöiden suspendoimisesta ja avaamisesta 29 päivänä huhtikuuta 2002 annetun komission asetuksen (EY) N:o 748/2002 mukaisesti käytettäviin kiintiöihin(4).
(5) Vientitukia ei sovelleta Euroopan yhteisöstä peräisin oleviin, Unkariin vietäviin tavaroihin, jotka ovat tullittomia tai joihin sovelletaan tullittomia kiintiöitä Unkarissa. Komissio päättää tästä menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyssä neuvoston päätöksessä 1999/468/EY vahvistetun menettelyn mukaisesti(5).
(6) Tietyistä yhteisön tullikoodeksista annetun neuvoston asetuksen (ETY) N:o 2913/92 soveltamista koskevista säännöksistä 2 päivänä heinäkuuta 1993 annetussa komission asetuksessa (ETY) N:o 2454/93(6) säädetään tariffikiintiöiden hallinnointijärjestelmästä. Yhteisön viranomaisten ja jäsenvaltioiden olisi hallinnoitava tämän asetuksen nojalla myönnettyjä tariffikiintiöitä kyseisen järjestelmän mukaisesti.
(7) Tämän asetuksen täytäntöönpanemiseksi tarvittavista toimenpiteistä olisi päätettävä päätöksen 1999/468/EY mukaisesti,
ON ANTANUT TÄMÄN ASETUKSEN:
1 artikla
1. Liitteessä I lueteltuihin Unkarista peräisin oleviin jalostettuihin maataloustuotteisiin ei sovelleta tulleja 1 päivästä heinäkuuta 2003.
2. Tiettyjen perustamissopimuksen liitteeseen I kuulumattomina tavaroina vietävien maataloustuotteiden vientituen myöntämisjärjestelmän soveltamista koskevista yksityiskohtaisista säännöksistä ja tuen määrän vahvistamisperusteista 13 päivänä heinäkuuta 2000 annetun komission asetuksen (EY) N:o 1520/2000(7) mukaisia vientitukia ei sovelleta liitteessä I lueteltuihin tuotteisiin eikä HS-nimikkeiden 0403 ja 2208 tuotteisiin (HS-alanimikettä 2208 20 lukuun ottamatta).
2 artikla
1. Avataan liitteessä II mainitut tariffikiintiöt 1 päivästä heinäkuuta 31 päivään joulukuuta 2003 ja vuodeksi 2004 kyseisessä liitteessä vahvistetuin edellytyksin. Muut etuustullit on lueteltu liitteessä II siinä vahvistetuin edellytyksin.
2. Ne tavaramäärät, joita asetuksen (EY) N:o 748/2002 mukaisesti avattavat tariffikiintiöt koskevat ja jotka on 1 päivästä tammikuuta 30 päivään kesäkuuta 2003 luovutettu vapaaseen liikkeeseen, on luettava kokonaisuudessaan liitteessä II esitetyissä tariffikiintiöissä tarkoitettuihin määriin.
3 artikla
Komissio hallinnoi 2 artiklassa tarkoitettuja tariffikiintiöitä asetuksen (ETY) N:o 2454/93 308 a, 308 b ja 308 c artiklan mukaisesti.
4 artikla
Komissio voi 5 artiklassa säädettyä menettelyä noudattaen keskeyttää 1 ja 2 artiklassa vahvistettujen toimenpiteiden soveltamisen, jos Unkari ei sovella sovittuja vastavuoroisia etuuksia.
5 artikla
1. Komissiota avustaa tiettyihin maataloustuotteiden valmistuksessa tuotettuihin tavaroihin sovellettavasta kauppajärjestelmästä 6 päivänä joulukuuta 1993 annetun neuvoston asetuksen (EY) N:o 3448/93(8) 16 artiklassa tarkoitettu komitea, jäljempänä "komitea".
2. Jos tähän kohtaan viitattaan, sovelletaan päätöksen 1999/468/EY 4 ja 7 artiklaa.
Päätöksen 1999/468/EY 4 artiklan 3 kohdassa tarkoitettu määräaika vahvistetaan yhdeksi kuukaudeksi.
3. Komitea vahvistaa työjärjestyksensä.
6 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan 1 päivästä heinäkuuta 2003.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Luxemburgissa 2 päivänä kesäkuuta 2003.

Labels: 3
18
17
6